**ધ્યાન...**

બ્રહ્મસમાજના વડા કેશવચંદ્રસેને રામકૃષ્ણ પરમહંસને વિનંતી કરી.

અમારા સમાજના ઉપક્રમે ધ્યાન માટેના વર્ગનું આયોજન થયું છે. આપનું આગમન થાય એ માર્ગદર્શન મળે એવી કૃપા કરો.

ભલે આવીશું. પરમહંસે વિનંતી સ્વીકારી લીધી.

ઔપચારિક વિધિ પત્યા પછી કેશવચંદ્રે ધ્યાનનો મહિમા વર્ણવતા લાંબુ-લચક ભાષણ ફટકારી દીધું. એ પછી અતિથિવિશેષ ને એવા બધા વક્તાઓએ ધ્યાન વિશેની વાતોનું પિષ્ટ પેષણ કર્યું.

હવે ત્રણ મિનિટના ધ્યાનનો પ્રયોગ અને પછી રામકૃષ્ણનું માર્ગદર્શન પ્રવચન બાકી રહ્યા. ધ્યાન પત્યું એટલે રામકૃષ્ણનો વારો આવ્યો.

એમણે કહ્યું .. તમને ધ્યાન કરતાં જોઈને મને અશોકવાટિકામાં બેઠેલા હનુમાન યાદ આવ્યા.

કેશવચંદ્ર તો ખુશ ખુશ થયા. વાહ રામભક્ત હનુમાન બનવાના અમારા અહોભાગ્ય.

તમે મારી વાત સમજ્યાં નથી. પરમહંસે આગળ ચલાવ્યું. વાનર ધ્યાન કરે તો પણ એના ધ્યાનમાં કૂદાકૂદની બાબત હોય. ધ્યાન યાંત્રિક બાબત નથી કે બધાને એક સાથે લાગી જાય.

ભાષણો કરવાથી ધ્યાન થતું નથી. મીઠાઈના નામ લેવાથી પેટ ભરાતું નથી. એ માટે પ્રક્રિયા કરવી પડે છે. ધ્યાન માટે અભ્યાસ વગેરે જરૃરી છે. એક વાત ખાસ યાદ રાખો. ધ્યાતા-ધ્યાન અને ધ્યેય આ ત્રણ બાબતો ધ્યાનના પ્રારંભમાં હોય છે. આ સિવાયની બાબતો નકામી છે. આગળ વધતાં ધ્યાતા-ધ્યાન-ધ્યેય એકાકાર બની જશે.

અંતર્મુખ બનો. આત્માને ઓળખો. એના શુદ્ધ સ્વરૃપ સમાન પરમાત્માનું આલંબન લો.

ધ્યાન તો બહુ સશક્ત માધ્યમ છે. એના મહત્ત્વને સમજો. પ્રભુમાં ઓગળી જાય. પાણીમાં પતાસા જેવી સ્થિતિ સર્જાશે.

 **શુભ ધ્યાન કરો, કુ ધ્યાન છોડો.**